不見陽城驛
作者：王禹偁
朝代：宋

paragraphs: 不見陽城驛，空吟昔人詩。
誰改避賢郵，唱首元微之。
微之謫江陵，顦悴爲判司。
路宿商山驛，一夕見嗟咨。
所嗟陽道州，抗直貞元時。
時亦被斥逐，南荒終一麾。
題詩改驛名，格力何高奇。
樂天在翰林，亦和遷客詞。
遂使道州名，光與日月馳。
是後數十年，借問經者誰。
留題富水驛，始見杜紫微。
紫微言驛名，不合輕改移。
欲遣朝天者，惕然知在茲。
一以諱事神，名呼不忍爲。
一以名警衆，名存教可施。
爲善雖不同，同歸化之基。
邇來又百稔，編集空鱗差。
我遷上雒郡，罪譴身縶維。
舊詩猶可誦，古驛殊無遺。
富水地雖在，陽城名豈知。
空想數君子，貫若珠纍纍。
三章詩未泯，千古名亦隨。
德音苟不嗣，吾道當已而。
前賢尚如此，今我復何悲。
題此商於驛，吟之聊自貽。